นักท่องเที่ยวผ่อนคลายให้อาหาร นั่งช้าง ในวันหยุดสุดสัปดาห์แรกหลังคลายล็อก
ที่วังช้างอยุธยาแลเพนียด ซึ่งเป็นแหล่งท่องเที่ยวสำคัญของจังหวัดพระนครศรีอยุธยา มีนักท่องเที่ยวพาครอบครัวมาเที่ยวให้อาหารช้างและนั่งช้างอย่างต่อเนื่องตลอดทั้งวัน โดยนักท่องเที่ยวส่วนใหญ่ที่มาจะต้องผ่านการตรวจวัดอุณหภูมิและสวมใส่หน้ากากอนามัยทุกคน โดยทางวังช้างอยุธยา ได้จัดให้มีการจำหน่ายอาหารช้าง ได้แก่ อ้อยให้กับช้างและบางส่วนได้พาครอบครัว  ขึ้นนั่งช้างชมโบราณสถาน ซึ่งนักท่องเที่ยวส่วนใหญ่เดินทางมาจากกรุงเทพมหานครและจังหวัดใกล้เคียง นักท่องเที่ยวที่มาเที่ยวบอกว่าได้ฉีดวัคซีนแล้วและมั่นใจว่าสถานการณ์จะดีขึ้น อีกทั้งรู้สึกดีใจที่มีการคลายล็อก ทำให้สามารถเดินทางมาเที่ยวข้ามจังหวัดได้ อย่างไรก็ตาม จังหวัดฯ  ยังคงมีมาตรการป้องกัน อาทิ การสวมหน้ากากอนามัย เว้นระยะห่าง ล้างมือ เป็นต้น อย่างเคร่งครัด ในส่วนผู้จัดการวังช้างอยุธยาแลเพนียด เผยว่า ก่อนหน้านี้ทางจังหวัดฯได้มีการล็อกดาวน์ในเรื่องการเดินทาง ทำให้ไม่มีนักท่องเที่ยว ต้องปิดกิจการไปประมาณ 2 เดือนเศษ ก่อนที่จะเปิดได้เตรียมพร้อมให้พนักงานและควาญช้างไปฉีดวัคซีนทุกคนแล้ว เพื่อสร้างความมั่นใจให้กับนักท่องเที่ยว ทั้งนี้ จังหวัดฯ พร้อมต้อนรับนักท่องเที่ยวแบบชีวิตวิถีใหม่